เด้งขึ้น..เด้งลง
*หากสำรวจการเคลื่อนตัวของดัชนีในช่วงที่ผ่านมาจะเห็นว่าดัชนียังคงพยายามเคลื่อนตัวเกาะเส้นค่าเฉลี่ย 10 วันตลอดเวลา ภาพการขยับตัวในแต่ละวันถึงไม่ได้ย่ำแย่จนน่าใจหาย แม้ในบางวันจะโดนถล่มอย่างหนัก แต่สุดท้ายก็เด้งกลับขึ้นมาเกาะแนวดังกล่าวได้อย่างยอดเยี่ยมกระเทียมดอง ส่งผลให้ความวิตกกังวลเกี่ยวกับดัชนีจะม้วนหางลงไปต่ำกว่าระดับ 1,800 จุดเป็นเพียงอาการที่มาแค่แวบๆ เจ้าค่ะ
1 ก.พ. 2561

เจาะกระดาน : โมนิก้าและทีมงาน
*หากสำรวจการเคลื่อนตัวของดัชนีในช่วงที่ผ่านมาจะเห็นว่าดัชนียังคงพยายามเคลื่อนตัวเกาะเส้นค่าเฉลี่ย 10 วันตลอดเวลา ภาพการขยับตัวในแต่ละวันถึงไม่ได้ย่ำแย่จนน่าใจหาย แม้ในบางวันจะโดนถล่มอย่างหนัก แต่สุดท้ายก็เด้งกลับขึ้นมาเกาะแนวดังกล่าวได้อย่างยอดเยี่ยมกระเทียมดอง ส่งผลให้ความวิตกกังวลเกี่ยวกับดัชนีจะม้วนหางลงไปต่ำกว่าระดับ 1,800 จุดเป็นเพียงอาการที่มาแค่แวบๆ เจ้าค่ะ
*เมื่อภาพการเคลื่อนตัวยังมีลักษณะ “เด้งขึ้น เด้งลง” จนบางวันทำให้หนักใจ แต่บางวันก็ทำให้สบายใจ “โมนิก้า” คงต้องโฟกัสไปที่เรื่องราวของการเล่นหุ้นขนาดใหญ่ และหุ้นขนาดเล็ก เพื่อรักษาสมดุลของการเล่นในเที่ยวนี้ เพราะหุ้นทั้งสองกลุ่มผลัดกันวิ่งแรงเป็นประจำ วันนี้ถึงต้องพยายามทำความเข้าใจเกี่ยวกับตัวแปรที่ทำให้หุ้นกลุ่มดังกล่าววิ่งระเบิดระเบ้อนะคะ
*ด้วยสถานการณ์ดังกล่าวทำให้ “โมนิก้า” มองการทรุดตัวของดัชนีลงมายืนอยู่ที่ 1,819.50 จุด ก่อนจะเด้งกลับขึ้นไปถึงบริเวณ 1,834.26 จุด สุดท้ายลงมาจอดที่ 1,826.86 จุด บวกไป 0.25 จุด ด้วยมูลค่าการซื้อขาย 6.32 หมื่นล้านบาท น่าจะเป็นเพียงการเขย่าเอาหุ้น เพื่อทดสอบกำลังใจของผู้เล่น ซึ่งเป็นเหตุการณ์ที่พบเห็นได้เป็นประจำในยามที่ตลาดหุ้นกำลังจะขยับฐานแนวรับใหม่ให้สูงขึ้นกว่าเดิมนะจะบอกให้
*ประเด็นดังกล่าวดูได้จากการเคลื่อนตัวของหุ้น BANPU ซึ่งทำท่าเหมือนจะไปไม่รอดอยู่หลายรอบ หลังจากเผชิญข่าวลบเข้ามาแบบไม่ทันตั้งตัว แต่ไปๆ มาๆ ก็ค่อยๆ ไต่เพดานขึ้นมายืนที่ 22.80 บาท บวกไป 0.30 บาท หรือขึ้นไป 1.33% ด้วยมูลค่า 4 พันล้านบาท “โมนิก้า” มองเป็นเกมหุ้นที่ค่อนข้างแยบยลสำหรับพวกมือเก๋า เพราะเห็นกันแล้วว่ายังมีช่องให้เล่นกันอีกพักใหญ่ๆ นะคะ
*เหมือนกับในรายของ TTCL มีปัญหาเกี่ยวกับความสามารถในการทำกำไร จนดูเหมือนอาจกู่ไม่กลับ แต่สุดท้ายก็กลับมาได้อีกครั้ง แม้จะยังไม่สมบูรณ์แบบเหมือนก่อนหน้านี้ แต่ถือเป็นจุดที่ทำให้นักเล่นกระโจนใส่กันอย่างเมามัน ผนวกกับมีข่าวดีเกี่ยวโปรเจกต์โรงไฟฟ้าในพม่า วานนี้ถึงเห็นหุ้นขึ้นมาปิดที่ 20.80 บาท บวกไป 0.70 บาท หรือขึ้นไป 3.50% ด้วยมูลค่า 985 ล้านบาท เดี๊ยนมองเป็นการเล่นตามข่าวแค่ช่วงสั้นๆ มากกว่าวิ่งยาวนะจ๊ะ
*ส่วนรายที่คัมแบ็กเต็มรูปแบบอย่าง PRM กลายเป็นช็อตเด็ดกีฬามันที่นักเล่นต้องอ่านให้ขาด เพราะเมื่อดูตามเนื้อผ้ายังมีโอกาสกระชากขึ้นไปอีก บวกกับพรายกระซิบเม้าท์ถึงข่าวดีให้ฟังเป็นระลอก แรงซื้อถึงไหลเข้ามาไม่ขาดสาย จนหุ้นขึ้นมายืนอยู่ที่ 11.80 บาท บวกไป 0.60 บาท หรือขึ้นไป 5.35% ด้วยมูลค่า 850 ล้านบาท มันเป็นช็อตที่ทำให้เดี๊ยนต้องเกาะติดหุ้นตัวนี้ตลอดเวลาไงล่ะค่ะ
*เช่นเดียวกับในรายของหุ้นสุดรัก EA ยังมีข่าวดีออกมาให้แฟนๆ ได้ชื่นใจเป็นระลอก บวกกับตัวเลขประมาณการยังเป็นเป้าที่ทำได้แบบชิวๆ “โมนิก้า” ถึงไม่แปลกใจที่หุ้นวิ่งขึ้นมายืนอยู่ที่ 67.75 บาท บวกไป 0.50 บาท  ด้วยมูลค่า 1 พันล้านบาท เพราะมันเป็นเรื่องที่สมเหตุสมผลจริงๆ ไม่ใช่เรื่องเพ้อฝันเหมือนกับหุ้นบางตัว จึงขอยกมือสนับสนุนให้ลุย พร้อมกับโชว์รักแร้ขาวๆ ให้หนุ่มๆ ได้เห็นอีกครั้งนะคะ
*เหมือนกับในรายของ SGP ทะยานขึ้นมาปิดที่ 31 บาท บวกไป 1.25 บาท หรือขึ้นไป 4.20% ด้วยมูลค่า 345 ล้านบาท “โมนิก้า” ก็มองเป็นช็อตของการไหลตามน้ำแบบชิวๆ หลังพรายกระซิบย้ำหัวหมุดทุกวันว่า ทุกอย่างเดินหน้าตามแผน แถมได้มือดีอย่าง เสี่ย จ. เข้ามาช่วยวางโครงสร้างบริษัทให้คล่องตัวขึ้นกว่าเดิม เดี๊ยนถึงอยากให้ขาลุยตามไปดูอย่าให้คลาดสายตา..เดี๋ยวจะหาว่า คนสวยมีอะไรไม่บอก..อิอิอิ
*ส่วนในรายของหุ้น III ยังคงเป็นช็อตที่ต้องเพิ่มความระมัดระวังเหมือนเดิม เพราะการที่หุ้นวิ่งขึ้นมาปิด 8.75 บาท บวกไป 0.60 บาท หรือขึ้นไป 7.40% ด้วยมูลค่า 102 ล้านบาท มันเป็นแพตเทิร์นที่เคยเกิดขึ้นมาแล้วถึง 2 รอบด้วยกัน หรือพูดให้เข้าใจง่ายๆ ก็คือ เคลื่อนตัวแบบ W-Shape ส่งผลให้คนที่เพิ่งเข้าเล่นอย่างจริงจัง ต้องหาทางปล่อยของให้ทันด้วยนะจ๊ะ
*เช่นเดียวกับหุ้นเก็งกำไรแบบสุดซอยอย่าง ADB ยังคงมีการเดินหน้าไล่ราคากันอย่างสนุกสนาน จนหุ้นขึ้นมายืนอยู่ที่ 1.77 บาท บวกไป 0.10 บาท หรือขึ้นไป 6% ด้วยมูลค่า 323 ล้านบาท ท่ามกลางค่า P/E 34 เท่าแบบนี้ น่าจะเป็นเกมดันหุ้นของพวกเล่นของอย่างแน่นอน เพราะเมื่อดูตามข่าวสารตามซอกตึกต่างๆ ที่ค่อนข้างเงียบเชียบ..รับรองต้องมีคนเสียท่าบ้างแหละค่ะ